'Ramkat' behandel ná sy orgie in 'hotel' met 5 wyfies | Netwerk24
'Ramkat' behandel ná sy orgie in 'hotel' met 5 wyfies
09 Oktober 2019 13:40
'n Mannetjieskat van China moes mediese behandeling kry nadat hy in een nag met vyf wyfies gekattemaai het.
NZ Herald berig Xiaopi, 'n Russiese bloukat, moes ná sy middernagtelike orgie binneaarse-voeding kry. Dít nadat hy in een aand met minstens vyf wyfies gepaar het.
'n Russiese blou kat. Ter illustrasie.Foto: Unsplash
Sy eienaars het hom op 1 Oktober in 'n dierehotel in die Guangdong-provinsie gelos, waar sy hy só tekere gegaan het dat hy skoon flou van uitputting was, berig The Mirror.
Die kat se eienaar sê op sosiale media hy het op beeldmateriaal van die geslotebaantelevisie gesien hoe sy kat met minstens vyf katte in een aand doenig is.
"Ek het gedink hulle sal professioneel wees. Hulle het hom die hele dag nie kos gegee nie en toe die aand die hokke oopgelos sodat die katte vrylik kan rondloop."
Hy sê die eienaar van die dierehotel was daarna vies vir hom toe hy gesê het sy kat is nie gekastreer nie.
"Hulle wou hê ék moet die voorval aan die ander eienaars verduidelik. My kat is uitgeput en hy het binneaarse-voeding gekry. Hoe is dit mý skuld?"
7 News sê die dierehotel het later verskoning gevra en aangebied om Xiaopi se veeartsrekening te vereffen en die eienaars te vergoed wie se wyfies sy katkinders dra.